钦定古今图书集成/明伦汇编/官常典/第540卷 > 梁珤
## 钦定古今图书集成/明伦汇编/官常典/第540卷 > 梁珤

按《明外史梁铭传》：“铭子珤，正统十四年，福建盗邓茂
七反，充副总兵往征之。比至，茂七已诛破馀贼九龙
山，斩首九百，奏捷班师，而贼党复作，言官劾欺罔，谪
充为事官，从石亨立功，复爵。景泰元年，贵州苗叛，靖
远伯王骥讨之，无功，乃命珤为平蛮将军，充总兵官，
代骥。其冬，分四道进攻，贼拒战，奋击大败之，斩首七”
千有奇，生擒四百八十，破寨五百。明年自沅州发兵，
由东路与都督方瑛破贼于兴泽，又大破之香𬬻山。
俘伪王韦同烈等，擒斩数千。分遣诸将攻都匀、草塘，
诸苗悉震恐，降者数千。师还，苗复叛，掠普定、永宁。珤
复与瑛讨平之。论功，进侯，益禄五百石。四年讨平湖
广清浪叛苗。天顺元年出镇陕西，破敌凉州，又破敌
靖卤堡。召还，理左府事。成化初卒。赠蠡国公，谥“襄靖。”
珤天资平恕，数总兵柄，未尝妄杀一人。子弟从征，以
功授官，辄辞不受，人以为贤。